רמי יוסף

**רמי יוסף** (נולד ב־1967) הוא פרופסור מן המניין באקטואריה ומימון בפקולטה לניהול ע"ש גילפורד גלייזר באוניברסיטת בן-גוריון בנגב.
הוא משמש כיו"ר ארגון הסגל האקדמי הבכיר באוניברסיטת בן גוריון החל משנת 2000. כיהן כיו"ר האיגוד הישראלי לאקטוארים (AIA) בין השנים 2020–2024, ומאז 2024 מכהן כנשיא האיגוד. במקביל, כיהן כנשיא לשכת מעריכי השווי והאקטוארים הפיננסיים בישראל (IAVFA) בשנים 2017–2025.

בנוסף לפעילותו האקדמית, יוסף עוסק בייעוץ אקטוארי וכלכלי, ובמסגרת זו מספק חוות דעת מקצועיות לגופים ציבוריים ופרטיים, לרבות מוסדות פיננסיים, חברות ביטוח ובתי משפט. יוסף הוא מייסד חברת Veritas AI,חברת טכנולוגיה המתמחה בפיתוח פתרונות חדשניים מבוססי נתונים, המשלבים שיטות אקטואריות, מודלים סטטיסטיים מתקדמים ובינה מלאכותית (AI) במטרה לשפר קבלת החלטות מדויקת, חכמה ויעילה בתחומי המחקר, הבריאות, הביטוח והפיננסים.

בנוסף, כיהן ומכהן כדירקטור במספר חברות בתחומי הפיננסים, הביטוח והטכנולוגיה.

## ביוגרפיה
יוסף נולד, גדל והתחנך בעפולה.
את לימודי התיכון סיים בשנת 1985 בתיכון בן-גוריון בעיר.

בצה"ל שירת בסדיר ובמילואים ביחידה מובחרת בזרוע היבשה.

בשנת 1991 סיים תואר ראשון (B.A) בסטטיסטיקה באוניברסיטת חיפה בהצטיינות (Cum Laude).
בשנת 1995 סיים תואר שני (M.Sc) במדעי האקטואריה באוניברסיטת חיפה בהצטיינות יתרה (Summa Cum Laude), ובמהלך לימודיו השלים דיפלומה בטכניקות אקטואריות (DAT) ב־City University of London.
בשנת 1999 השלים דוקטורט (Ph.D) במדעי האקטואריה באוניברסיטת חיפה בהצטיינות יתרה (Summa Cum Laude).

### הסמכות מקצועיות
לפי מקורות שונים, יוסף מחזיק בהסמכות מקצועיות בתחום האקטואריה והערכת השווי, ובהן:
* Diploma in Actuarial Techniques (DAT).
* Fellow of the IAVFA (F.IL.A.V.F.A).
* Life Risk Actuary (LRA).
* Pensions Risk Actuary (PRA).
* Fellow of the AIA (F.A.I.A).

## קריירה אקדמית
בשנת 2000 הצטרף יוסף לאוניברסיטת בן-גוריון בנגב כחבר סגל בדרגת מרצה, ובהמשך התקדם לדרגת פרופסור חבר ולאחר מכן לפרופסור מן המניין (מ־2017).
בין השנים 2012–2015 כיהן כראש המחלקה למנהל עסקים, ולאחר מכן, בין השנים 2015–2016, כיהן כראש המחלקה לניהול מדיניות ציבורית בפקולטה לניהול. החל משנת 2025 מכהן כחבר הוועדה להכשרת דירקטורים ברשות החברות הממשלתיות.

החל משנת 2006 משמש כיו"ר ההתמחויות במגמות מימון ומימון ואקטואריה במחלקה למנהל עסקים.

בשנים 2019–2020 ייסד את תוכנית הלימודים באקטואריה באוניברסיטת בן-גוריון בנגב, ומאז משמש כמנהלה האקדמי. תחומי המחקר שלו כוללים מימון, מדעי האקטואריה, ביטוח ופנסיה.

### המרכז לפנסיה, ביטוח ואוריינות פיננסית
יוסף נמנה עם צוות מייסדי המרכז לפנסיה, ביטוח ופסיכולוגיה כלכלית באוניברסיטת בן-גוריון בנגב.
במרכז חברים חוקרים מתחומים שונים, כאשר חוקרי המרכז עוסקים במחקרים בתחום הפנסיה, הביטוח והפסיכולוגיה הכלכלית, מפרסמים מאמרים אקדמיים, מבצעים מחקרי מדיניות ומקיימים ימי עיון וכנסים.

## פעילות ציבורית ומקצועית
בשנת 1997 ייסד את חברת הייעוץ "פרופ' רמי יוסף – ייעוץ אקטוארי, פנסיוני וכלכלי".
החברה עוסק, בין היתר, בחוות דעת אקטואריות וכלכליות והערכות שווי. יוסף מופיע במקורות שונים כמגיש חוות דעת אקטואריות לבתי משפט ובתי דין, לרבות בבתי הדין הרבניים בישראל.

בין השנים 2005–2007 שימש כמנכ"ל עיריית עפולה.

יוסף מכהן כנשיא לשכת מעריכי השווי והאקטוארים הפיננסיים בישראל (IAVFA), וכן כראש תחום אקטואריית סיכונים פנסיוניים בלשכה.
לפי אתר הלשכה, הוא מכהן גם כיו"ר האיגוד הישראלי לאקטוארים (AIA).

בשנת 2015 היה מעורב בפיתוח מסלולי הסמכה מקצועיים בתחום אקטואריית סיכוני חיים (LRA) ואקטואריית סיכונים פנסיוניים (PRA).
במרץ 2017 עמד בראש ועדה של הלשכה שגיבשה קווים מנחים לאקטוארים המתמנים על ידי בתי משפט ובתי דין לעריכת חוות דעת בנושא איזון משאבים בין בני זוג ("ועדת יוסף").

### איגוד האקטוארים בישראל (AIA)
החל משנת 2020 מכהן כיו"ר איגוד האקטוארים בישראל, והחל משנת 2025 נבחר לכהן כנשיא הארגון.

## פעילות פוליטית
בפברואר 2024 התמודד בבחירות לראשות עיריית עפולה והגיע למקום השני, ובכך מפלגתו בשם "יחד ננצח" זכתה בשני מנדטים במועצת העיר.

## חיים אישיים
יוסף מתגורר בעפולה, נשוי ולו שלושה ילדים.

## קישורים חיצוניים

* 

* 
* 
* 
* 
* 

## הערות שוליים

קטגוריה:סגל אוניברסיטת בן-גוריון בנגב: ניהול
קטגוריה:אקטוארים
קטגוריה:יועצים ישראלים
קטגוריה:חברי מועצת העיר עפולה
קטגוריה:בוגרי אוניברסיטת חיפה
קטגוריה:ישראלים שנולדו ב-1967